คลังรื้อภาษีรถยนต์อุ้มชูพ่นมลพิษน้อย
คลังออกแรงผลักดันรื้อภาษีรถยนต์ใหม่ เสนอรัฐบาลทุบโต๊ะ ดึงนักลงทุนอยู่ในไทยเออีซี
3 เม.ย. 2555

คลังออกแรงผลักดันรื้อภาษีรถยนต์ใหม่ เสนอรัฐบาลทุบโต๊ะ ดึงนักลงทุนอยู่ในไทยเออีซี
นายอารีพงศ์ ภู่ชอุ่ม ปลัดกระทรวงการคลัง กล่าวว่า ได้สั่งการให้อธิบดีกรมสรรพสามิตเร่งหารือกับผู้ผลิตรถยนต์ค่ายต่างๆ เพื่อสรุปปัญหาการปรับโครงสร้างภาษีรถยนต์เพื่อเสนอให้คณะรัฐมนตรี (ครม.) พิจารณาอีกครั้ง เนื่องจากยังมีปัญหาที่ยังเห็นไม่ตรงกันในการกำหนดค่าการปล่อยคาร์บอนได้ออกไซด์ (CO2) และการให้เวลาการปรับตัว
ปลัดกระทรวงการคลัง กล่าวว่า โครงสร้างภาษีรถยนต์ใหม่ยังคงยึดกรอบเดิม คือ เน้นการประหยัดพลังงาน เป็นมิตรกับสิ่งแวดล้อม และสนับสนุนพลังงานทางเลือก โดยที่การปรับโครงสร้างจะต้องไม่กระทบการจัดเก็บรายได้ให้น้อยลง และต้องไม่เป็นภาระกับผู้ประกอบการถยนต์มากขึ้น โดยให้เวลาผู้ประกอบการปรับตัว 3 ปี
สำหรับกรอบภาษีที่เคยเสนอให้ ครม.พิจารณา แบ่งเป็นรถยนต์นั่งที่ไม่เกิน 3,000 ซีซี อัตราภาษีอยู่ที่ 30% รถยนต์นั่งไฮบริดต่ำกว่า 3,000 ซีซี เสียภาษี 20% โดยหากปล่อย CO2 ไม่เกิน 150 กรัมต่อกิโลเมตร ได้ลดภาษี 5% แต่ถ้าปล่อย CO2 เกินกว่า 200 กรัมต่อกิโลเมตร ต้องเสียภาษีเพิ่มอีก 5%
“รถยนต์กระบะภาษีเท่าเดิม 3% รถดับเบิลแคบ 12% และรถยนต์ PPV เสียภาษี 20% โดยหากปล่อย CO2 ไม่เกิน 150 กรัมต่อกิโลเมตร ได้ลดภาษี 5% แต่ถ้าปล่อย CO2 เกินกว่า 200 กรัมต่อกิโลเมตร ต้องเสียภาษีเพิ่มอีก 5% ขณะที่รถยนต์พลังงานไฟฟ้าเสียภาษี 10% และรถยนต์อีโคคาร์เสียภาษีที่ 17% เหมือนเดิม” นายอารีพงศ์ กล่าว
ทั้งนี้ ผู้ประกอบการยังกังวลในเรื่องการกำหนดการปล่อย CO2 ว่า จะทำไม่ได้และเวลาการปรับตัว 3 ปีน้อยไป ต้องการให้ยืดเวลาเป็น 6-7 ปี กรมสรรพสามิตจึงต้องไปสรุปตัวเลขที่ชัดเจน
ปลัดกระทรวงการคลัง กล่าวว่า การปรับโครงสร้างภาษีรถยนต์ใหม่มี ความจำเป็นต้องดำเนินการ เพราะจะเป็นแรงจูงใจให้ไทยเป็นอันดับหนึ่งของภูมิภาคที่เป็นฐานการผลิตรถยนต์ และรองรับการเปิดประชาคมเศรษฐกิจ อาเซียน (เออีซี) และไทยจะเป็น 1 ใน 10 ของฐานการผลิตรถยนต์ของโลก